Súradnice: 49°11′49″S 18°12′38″V﻿ / ﻿49,1969°S 18,2106°V﻿ / 49.1969; 18.2106

**Zálučie** je potok na Strednom Považí, v západnej časti okresu Púchov v obci Lúky, v geomorfologickom celku Biele Karpaty a v geomorfologickom celku Javorníky. Je to pravostranný prítok Beňadína. Meria 2,6 km a je tokom V. rádu.

Prameň
------

Pramení v Bielych Karpatoch, v geomorfologickom podcelku Kýčerská hornatina, v nadmorskej výške 672 m n. m. na severovýchodosevernom svahu vrchu Kýčera, ktorého vrchol s 828 m n. m. leží už na území susednej obce Zubák so vzdialenosťou od prameňa *Zálučia* 650 m.

Opis toku
---------

Od prameňa tečie severovýchodným smerom, tento smer si zachováva až do svojho ústia, preteká najprv lesným a neskôr poľnohospodárskym extravilánom, z pravej strany v nadmorskej výške 533 m n. m. priberá krátky bezmenný prítok zo severovýchodného svahu *Kýčery*, z tej istej strany v nadmorskej výške 475 m n. m. priberá bezmenný prítok prameniaci severozápadne od kóty 756,0 m v lokalite *Nová Stávka*, ďalej tečie severoseverovýchodným smerom, vstupuje do geomorfologického celku Javorníky, do časti Lysianska brázda, preteká popri osade *Martinkovci*, v nadmorskej výške 372 m n. m. priberá tretí bezmenný pravostranný prítok z oblasti *Novej Stávky*, tečie k ústiu severným smerom, pred svojim ústím v nadmorskej výške 361 m n. m. podteká železničnú trať z Púchova do obce Lysá pod Makytou, v nadmorskej výške 350 m n. m. ústi východne od centra obce Lysá pod Makytou do Beňadína ako jeho pravostranný prítok. Vodný tok *Zálučie* má tri bezmenné, nevýznamné prítoky.

Pôvod názvu
-----------

Hydronymum *Zálučie* má pôvod v názve obce Lúky v okrese Púchov, v priestore ktorej vodný tok pramení, preteká a ústi. Motivantom pomenovania potoka *Zálučie* bola poloha vodného toku z pohľadu donátora názvu s významom *objekt lokalizovaný za obcou Lúky*. Z toponyma *Lúky* rozšírením o predponu *zá-* bolo utvorené jednoslovné hydronymum *Zálučie* ako súčasť veľmi početnej skupiny názvov v slovenskej toponymii, najmä hydronymii. Podoba toponyma *Zálučie* so skrátenou slabikou *-lu-* je systémová, je výsledkom pôsobenia rytmického krátenia v slovenčine. Porovnaj aj frekventovanú aplikáciu homonymného názvu *Zálučie*: pole v obci Záskalie, lúka v obci Udiča, pole v obci Norovce, pole v obci Veľké Kršteňany. Názov vodného toku *Zálučie* bol štandardizovaný v roku 1977. Motivantom pomenovania obce Lúky v okrese Púchov bol charakteristický výskyt *vegetačných formácií, bez poschodia drevín, tvorených prevažne trávou a inými bylinami buď prirodzeného charakteru alebo ako výsledok ľudskej činnosti a v tomto druhom prípade v starostlivosti o ne má na rozdiel od pasienkov prednosť skášanie pred spásaním*. Obec Lúky má najstarší písomný doklad svojej existencie z roka 1471 v podobe *Lwchky*. V priestore slovenskej hydronymie hydronymum *Zálučie* je jedinečným hydronymom (jún 2022).

Referencie
----------

1. ↑   *Názvy vodných tokov* [online]. Bratislava: Úrad geodézie, kartografie a katastra SR, [cit. 2022-06-17]. Dostupné online.
2. ↑  Názvy vrchov a dolín Slovenskej socialistickej republiky A 6. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-250/1986 z 5.8.1986. 211 s. S. 11, 102, 173. 079-902-87 NVA (identifikačný kód tlačoviny z obdobia pred ISBN).
3. ↑  KOČICKÝ, Dušan a IVANIČ, Boris. Geomorfologické členenie Slovenska. Bratislava: Štátny geologický ústav Dionýza Štúra, 2011. Dostupné on-line na  [cit. 2022-06-10]
4. ↑  Priebeh vodného toku Zálučie v Základnej báze údajov geografického informačného systému ZB GIS. Dostupné on-line na  [cit. 2022-06-20].
5. ↑  Milan Majtán. *Z lexiky slovenskej toponymie*. 1. vyd. Bratislava : Veda vydavateľstvo Slovenskej akadémie vied, 1996. 191 s. ISBN 80-224-0480-2. S. 24, 25, 26, 133, 134, 135.
6. ↑  Geografické názvoslovie Základnej mapy ČSSR 1:50 000 z územia Slovenskej socialistickej republiky, 1. Názvy neosídlených geografických objektov, Stredoslovenský kraj. Slovenský úrad geodézie a kartografie, č. P-164/1976 z 23.06.1976, Kartografické informácie 9. 177 s. S. 171. Bratislava 1977. 79-008-76 (identifikačný kód tlačoviny z obdobia pred ISBN).
7. ↑  Geografické názvy okresu Považská Bystrica A39. Geografické názvoslovné zoznamy OSN Slovenskej republiky. Bratislava: Úrad geodézie, kartografie a katastra Slovenskej republiky, GK-1832/1994 z 23.6.1993. 93 s. S. 44, 86. Bratislava 1994. ISBN 80-85672-17-0.
8. ↑  Miroslav Kropilák. *Vlastivedný slovník obcí na Slovensku II*. 1. vyd. Bratislava : Veda, vydavateľstvo Slovenskej akadémie vied, 1977. 517 s. S. 206.

  


| * z
* d
* u
Vodné toky v povodí Bielej vody (Váh) |
| --- |
| *Biela voda* → *Váh* → *Dunaj* |
| Vodné toky | 
* Backárov potok
* Baluchovský potok
* Barnov potok
* Bartošovský potok
* Beňadín
* Bezdedovský potok
* **Biela voda**
* Dešnianka
* Dohniansky potok
* Dolniacky potok
* Drdákovský potok
* Gabčovský potok
* Hoštinský potok
* Chmelinec
* Ihrištský potok
* Klecenský potok
* Korytná (Česko)
* Kozinovec
* Lysky
* Malý potôčik
* Mladoňovský potok
* Mostištský potok
* Petríkovec
* Petrínovec
* Rôtovský potok
* Tisovský potok
* Zálučie

 |
| Vodné plochy | 
* Ihrišské rybníky

 |